Newsgroup: it.politica
Titolo: LA STORIA DE MILAN 4

La Republica, el Barbarossa
 
Sèmm donca in del 1002 e precisament al vintitrii de Gennar e l’è propi
quèll dì che moeur Ottone III°. Siccome.. “mort el Re evviva el Re”,
ven incoronaa Re d’Italia, Arduino, marches d’Ivrea. Ma pur tropp in
su’l trono el ghe sta pocch, perchè in del 1004, Enrico, Imperator de
Germania, el ven in Italia, el manda coi gàmb a l’aria Arduino e da la
Dieta de Pavia el se fa proclamà Re d’Italia cont el titol di Enrico I°.
Subit el ten on parlament a Pontelungo, che l’è on paes tra Pavia e
Milan, e là el ricev el giurament di Lombard. Ma purtropp sètt mes dopo
Milan el g’ha ona visita inaspèttada e minga cèrt desiderada: la pèste
cont tutt i so bèi amenicoi. In del 1008, l’Arcivèscov Arnolfo, faa dopo
la mort dell’Arcivèscov Guidone, e cioè in del 998, el tira aprèss on
cèrto numer de gent armada, la porta a Asti contra el Vèscov Olderico e le
mèna a Milan presonee. Anca Enrico I° el fa lavorà la zècca battend
moneda d’argent cont le leggende: Mediolanum - Henricus rex e i così
detti ottolini finissen de vègh cors regolar. Des ann dopo moeur
l’Arcivèscov Arnolfo e al so post ven elètt Ariberto da Intimiano. In
del 1025, Aribert el fa ona scappada a Costanza a trovà Corrado il Salico,
cont l’intenzion de riconossel Re d’Italia. Dopo duu ann, Aribert, el
voerr imponegh a Lod on prelato de so gust, ma che i lodesan el voeuren
nanca rostii cont i scigoli, come se dis; strètta la cittàa d’assedi Lod
ghe tocca ced, purtropp, ma in del coeur di lodesan còva on odi terribil e
g’hann minga tort. Corrado il Salico el ven incoronaa Re in del 1028. In
del 1030 Benedetto Ronzone e Ferlenda, soa miee, fonden la gesa de la S.
Trinità, incoeu S. Sepolcher. Corrado el fa la soa entrada a Milan domà in
del 1037, ma per la veritaa i milanes g’hann minga faa troppa bèlla cera.
Allora lu, per riconoscenza, el fa presonee e portà a Piacenza
l’Arcivèscov Aribert el qual, dopo duu mes, cont on strattagèmma el
rièss a scappà de preson e tornà a Milan, dove el ven ricevuu a brasc
avèrt, ma i milanes g’hann una paura malarbètta de Corrado e impienissen
de monizion i cent torr che circondaven la cittaa. Vattafarti!... Corrado..
se le mètt minga in saccoccia, el se porta cont on esèrcit in vicinanza de
Milan, tra Porta Cines e Porta Romana, ma i milanes fann prodigi de valor,
specialment on cèrto Eriprandi Visconti. Corrado, vist che gh’è pù
nient de fa, el se ritira pussee che a la svèlta sotta Corbètta e
l’assedia el castèll de proprietaa dell’Arcivèscov Aribert. Corrado,
podend minga batt el cavall el batt la sèlla.Papa Benedetto IX°, che me
dispias a dill, l’è de scandalosa memoria, istigaa da Corrado, el
scomunica Aribert, ma a lu ghe fa come Rosina; el sona a raccolta e
l’inventa el Carroccio del qual parlaroo pussee avanti. El trii de Giugn
del 1039 Corrado el moeur e i milanes riacquisten la paas e la tranquillitaa
e quèi gh’è minga danee che je paga. In l’istèss ann se fonda la gesa
de S. Giovann sul Mur. Ma la tranquillitaa l’è de poca durada perchè
trii ann dopo s’cioppa la guèrra civii. I milanes hinn stuff dei giogo
che je costring a servitù e rièssen a mandà via i nobil e anca
l’Arcivèscov, ma quèsti troeuven di mercenari e strengen d’assedi
Milan e i continov scaramocc duren la bellèzza de trii ann. On cèrto
Lanzone, nodar e giudes del sacro palazzo che l’aveva biasimaa i nobil
dandengh reson al popol, el ven, dal popol stèss, acclamaa come capp.
Perchè i assediaa podèssen resist a longo, la cittaa la ven divisa in ses
rion che ciappen el nomm di port principai che hinn: la Romana, la Ticinese,
la Vercellina, la Comasina, la Nuova e la Oriental. Ven, come mèsso regio,
mandàa da l’Imperator de Germania, per quanto minga nancamò incoronaa Re
d’Italia on cèrto Adelgerio per vedè de conclud la paas tra i nobil e el
popol, ma gh’è nient de fa, perchè se vun l’è dur, l’alter l’e
pussee dur anmò. In del 1044 Lanzone, capitani del popol milanes, vist de
podè minga seguità a tegnì tèsta ai assediant, el se travestiss e el va
foeura de la cittaa per andà da l’Imperator Enrico. Ricordand però che
anca i can mènen minga la cova per nient, el ghe porta on bordèll de regai
de valor. L’accoglienza l’e bona e i promèss hinn tanti, ma ritornand a
Milan l’ha d’ave pensaa che fidass è bene e fidass no l’è mei
ancamò, inscì el cerca de ottegnì on abboccament coi nobil che assedien
la cittaa e infatti cont lor el sottoscriv i preliminari per la paas. On ann
dopo moeur Ariberto e ven nominaa Arcivèscov Guidone da Velate. Ven poeu a
Milan on cèrto Azzone, che’l dèrva el so bravo tribunal in nomm de Re
Enrico, propi in Cordus, in la cà dove stava Arivaldo, giudes de la cittaa.
Finalment tucc i cittadin se radunen a consilli general per opera de Lanzone
in d’on local che l’era on antico teatro romano, minga de la “Suvini e
Zerboni”, propi in faccia a la gesa de S. Vittor al Teater. La paas la ven
stabilida definitivament a la Dieta de Roncaglia, president Enrico II° de
Germania, in del 1055. In del 1056 moeur Enrico II° e va sul trono Enrico
III° de des ann. Siccome su on Re de quèll’etaa lì gh’è pocch de fa
assegnament, Milan el se regg a repubblica. In del 1066 la cronaca la fa
cenno diffusament a cèrti contrad che quai voeuna la gh’è ancamò
incoeu... riveduda e corrètta, come quèlla di: Spadari, Manganatori,
Cappellari, Orefici, Mercanti, Bindellai, Pescheria Vecchia, ma ne
parlarèmm a so temp. Causa la scostumatèzza di pret, Arialdo e Erlembaldo
predichen contra a tanta immoralitaa, fasend nass di torbid che duren ona
cialada... des ann appèna. In del 1061 on incendi el distrug la basilica de
S. Lorenz e moeur l’ArcivŠscov Guidone; e in del 1073 on alter incendi el
distrug la basilica de S. Steven anticament ciamada S. Zaccaria. On tèrz
incendi el distrug anca quèlla de S. Tecla, dètta estiva, perchè a quanto
par, allora, gh’era i ges d’estaa e i ges d’inverno. Ven elètt
Arcivèscov de Milan Tebaldo castiglione el scisma del qual, però, l’è
mai staa riconossuu da la Curia Romana e inscì Milan el ven sottopost a lu
e interdètt. In del 1085 Tebaldo el cèssa de viv e ven consacraa
Arcivèscov Anselmo III° de Rho. Milan el rièss a sottrass a la dipendenza
de l’Impero sotta Enrico IV° e V° per quanto riguarda i affari
governativ e in del 1093 tutt se riconcilia cont la Curia Romana sotta el
Papa Urbano II°. Ven poeu a Milan, come Re d’Italia, Corrado, fioeu
d’Enrico de Germania, incoronaa a S. Ambroeus propi da l’Arcivèscov
Anselmo de Rbo che, pover diavol, el moeur el quatter de Dicember e al ses
ven faa Arcivèscov el milanes Arnolfo II° che’l g’ha anca lu la
malinconia de morì dopo quatter ann, per lassagh el post a Anselmo IV° da
Bovisio. Sèmm in del 1100, in piena repubblica, a la tèsta de la qual
gh’è l’Arcivèscov Anselmo, che’l ciama el consens del popol
rappresentaa dai consol, scèlt da trii ordin de elettor. I capitani eren i
pussee nobil, i valvassori i men nobil e i cittadin eren i plebèi. Ottegnuu
el consens de quasi cincent mila omen sotta el so comand, quèll del Vèscov
de Pavia, di duu fradèi Landolfi, vun prevost de S. Ambroeus e l’alter de
San Nazzar e de Albèrt cont de Briandate, parten poeu tucc per l’Asia, a
la liberazion dei Luoghi Sacri. On ann dopo, in ona battaglia contra i
saraceni, l’esercit lombard, tradii da Alessio Comueno, Imperator de
Costantinopoli, el ven quasi distrutt e el noster Arcivèscov el ghe lassa
là pell e l’e anmò staa assee s’hann poduu dagh dègna sepoltura in
del monasteri de S. Nicolao in Costantinopoli. Arcivèscov de Milan ven
consacraa on cèrto Grossolano, già vicari de l’Arcivèscov Anselmo, ma
el dura pocch. In del 1105 prete Liprando l’accusa l’Arcivèscov
Grossòlan de delitt de simonia e el domanda la proeuva de passà in mèzz
ai fiamm, perchè i giudes gh’abbien de vèss persuas che l’accusa fada
a l’Arcivèscov l’era vera e la proeuva la ven accordada. Fann su ona
catasta de lègn su la piazza de S. Ambroeus, longa des brazza e larga
quatter, lassandegh però in mèzz ona specie de busa dove podèss stagh
denter in pee on omm. El Liprando vèstii de pret e tranquill ‘mè on
papa, el va in la busa, mèttend foeura ‘el coo e cantarelland “Deus, in
nomine tuo salvum me fac...”. Ghe ven daa el foeugh che’l dura per on
poo de minut e quand tuce creden che’l sia brostolii se’l veden a vegni
foeura tranquill e sorrident senza nanca ona scottatura.. come el fuss staa
al bagn. El Papa Pasquale II° cont el consilli Lateranense, per quanto
abbien dichiaraa che la proeuva l’era minga assee, el Grossolano l’ha
poeu dovuu lassà el vèscovaa e andà a pellegrinà in Terra Santa. Tanti
me domandarann in cosa el consist el delitt de simonia. Ecco chi. Simone di
Samaria, dètto il mago, el gh’aveva offèrt a S. Peder di danee credend
de podè comprà da lu la potenza di miracol, per conseguenza a tucc qnèi
che tentava de mercanteggià in roba sacra ghe diseven simoniaci. Cosa la
voeur di la superstizion! L’ann dopo brusa, per la segonda volta, la gesa
de S. Lorenz. Bisogna di, per la veritàa, che i milanes, semper sott al
giogo diria de la schiavitù, appèna hann sentii el dolz de
l’indipendenza... “vattafarti!...” gh’è pù bon nissun de tegnij...
e voeuren vendicass! Tacchen sotta con Lod, el devasten; assalten Comm, el
brusen; la toeujen coi Paves e ghe dann la mastegada a Marcinago; vann
contra Cremona e fann presonee el Vèscov Albert. Ma a Lod, a Comm, a Pavia
e a Cremona, cova el foeugh sotta la sènner.. e ghe preparen a Milan la soa
tèrza e gran catastrofe. L’è inutil nascondel, stavolta i milanes
s’hinn creduu i padron del mond e s’hinn lassaa andà.. da la birra. Ma
purtropp la pagarann cara e a faghela pagà ghe pensarà.. Federico
Barbarossa. Sèmm in del 1112 e ven faa Arcivèscov Giordano da Clivio. I
milanes però andaven d’accord come... i tradizionai cann d’orghen e
succed lit e question d’inferno tra i partigian de l’Arcivèscov
Giordano e quèj de i’Arcivèscov Grossolano ch‚’l voeur sta in carica
a tucc i costi ma, come hoo già ditt, el dev lassà a la fin
l’arcivèscovaa. In del 1116 Giordano el ciama i milanes a raccolta in
piazza S. Ambroeus, el minaccia la chiusura di ges e la sospension de tucc i
Sacrament se ven minga dichiaraa guèrra a mort ai comasch. Giordano el
moeur in del 1120 e ven nominaa Arcivèscov el milanes Olrico. Siccome S.
Lorenz el voeur minga pèrd l’abitudin de brusà ogni tant, in del 1124,
causa on incendi a Porta Giovia che se estend fina a Porta Cines, la gesa de
S. Lorenz la brusa per la tèrza volta, moeur l’Arcivèscov Olrico in del
1126 e ven nominaa Arcivèscov Anselmo V° della Pusterla. L’ann adree i
milanes, jutaa da la milizia de Asti, Cremona, Piacenza, Parma, Mantova,
Ferrara, Bologna, Modena, Vicenza, e, come el fudess minga assee anca de
quèlla de la Garfagnana, se porten a l’assedi de Comm e, dopo avèll
battuu tant da la part de tèrra come da la part del lagh, se impadronissen
de la cittaa e la distruggen. E inscì, se Dio voeur, g’ha fin la guèrra
di des ann. Ma illudèmes minga per caritaa!... perchè dopo on qnai ann de
tregua ... se torna peg de prima e la proeuva ghe l’hemm in del 1132,
qnand i milanes batten i Paves e ne fann presonee on bordèll. In del 1133,
a Milan, gh’è.. ris e zoccor fra l’Arcivèscov Ansèlmo che’l Papa
l’aveva scomunicaa e i partigian del Papa Innocenzo III°. Dopo avègh
avuu tanti mort e minga pocch ferii, i discordi finissen.. per la mort
dell’Arcivèscov Anselmo. On ann dopo, i così dètt Umiliati, che non
eren alter che fraa Benedettin, fann su el propi monasteri in del quartier
de Brera del Guercio d’Algisio. Lor el fann su ma, a so temp, Barbarossa
ghe le trarà giò. Siccome poeu l’invidia l’è mai morta, dis el
provèrbi, i seguaci de S. Bernard preghen i milanes de tirà su di palanch
e rièssen a fondà anca lor el so bravo monasteri nominaa: S. Maria di
Chiaravalle a quatter miètt foeura de Porta Romana. Intanta Roboaldo,
vèscov de Alba, el ven nominaa Arcivèscov de Milan. E tutt quèst in del
1135. L’ann dopo l’Imperator Lotario de Germania, se capiss, el ven in
Italia, el se ferma a Mantova dove el raduna ona Dièta de lombard che decid
in favor di milanes in la controvèrsia che g’hann coi cremones, ai quai,
Lotari, el ghe fa l’obbligh de consegnà ai milanes i presonee che
tegneven, ma i cremones voeuren minga savèghen. Allora Lotari je mètt al
bando dichiarandegh guèrra. In del 1137 i milanes ghe la fann di ai
cremones e fann presonee el so vèscov Uberti che, coraggiosament, el se
batteva come on moschettier. In del 1141 ven riedificaa la gesa de S. Peder
in Sala e duu ann dopo i fraa erigen el campanin che gh’è a destra de la
basilica de S. Ambroeus. In del 1145 se incomencia a fabbricà l’Ospedai
del Broglio. Al vintitrii de Dicember moeur l’Arcivèscov Romualdo e al
vintitrii de Gennar, de l’ann dopo, ven elètt Arcivèscov, Obe-to da
Pirovano. In on document che porta la data del vintun Marz 1147, ven citaa,
per la prima volta, el corp di “veggion” de la collegiada de S. Giorg al
Palazz. Fraa Daniele, Umiliato de Brera, el porta da Palermo la industria de
la seda e l’è la prima volta che la ven introdotta in Lombardia, cioè in
del 1148. Sèmm in del 1153, e domà tirà man quèlla data me ven la pèll
d’oca. Gh’è chi el Barbarossa. Me pias però a vèss giust. Siccome
l’hemm quasi vorruu nun, inscì l’è propi el caso de di: “Chi voeur,
nient ghe doeur”. I milanes ghe n’aveven faa tropp ai comasch, ai paves,
ai cremones e specialment ai lodesan, l’era quindi ona roba umana che
quèsti avèssen de vendicass a la prima occasion. Capissi che la miglior
vendètta l’è el perdon, almen inscì disen, ma i lodesan, specialment da
quèll’orèggia li ghe senten minga, tant è vera che duu de lor vann in
de l’Imperator de Germania, Federico Barbarossa, a domandagh giustizia.
L’è quèll che cerca l’orb de vedègh!... Barbarossa, che l’è on omm
energich e d’ona ambizion che passa i limit, ghe par nanca vera. El
comencia a mandà a Milan on cèrto Sicherio intimand ai milanes de dagh on
tai de tormentà i lodesan. Ma ai milanes, la forma on poo arrogante, la ghe
fa andà la moscà al nas, ciappen el decrèt e ghe’l strascen su la
faccia al Sicherio. El Barbarossa, fiol d’ona pipa, n’ha vorsuu pù e,
senza mètt temp in mèzz, el passa le Alpi, e el ven a incomencià
l’interminabil guèrra lombarda e tucc sann che’l Barbarossa n’ha
faa... pussee de quèll che’l podeva fann. La prima guèrra la g’ha
prencipi in del 1155 e strada facendo, tant per non pèrd temp, el
Barbarossa el comencia a distrug Tortona, colpevol domà de vèss alleada
coi miianes. El ven intorna a Milan e le fulmina cont di gran decrètt. E
fina lì l’era minga on gran mal; ma vist però che l’era come parlà
arabo, el devasta tutt el territori in gir a Milan, e la cittaa la mètt in
staat d’assedi. Milan, però, el ten dur. I milanes scaven ona gran foppa
intorna a tutta la cittaa, che l’è poeu quella che incoeu ghe corr denter
l’acqua del navilli. In quèlla hann faa i so bravi pressidi che ciamaven
i terragg che quaivun gh’è ancamò, preparandes a difend Milan. Ma per
dur che tègnen, per la carestia e i bon paroll del cont Guido de Briandate,
i milanes hinn costrètt a lassà giò el sacch e arrendes. Se firma la paas
in del Settember del 1158, ma Milan el rèsta soggètt al Barbarossa.
Credarii minga che abbien faa paas su’l seri, èh!... Ma che! Vun el fing
pussee de l’alter. Se fann, l’è vera di gran mojnn, di gran gentilèzz,
di gran dimostrazion d’amicizia, ma tutt è fals pussee che Giuda. L’odi
che bujva de denter, el s’cioppa quand el Barbarossa el voeur umilià
Milan imponendegh on so rappresentant, ma i milanes el voeuren minga
assolutament. Anca quèsta, Federico, se le liga al dit e ghe le fa purgà
con on altra guèrra che la dura duu ann. El comencia a assaltà Crema
perchè anca lee, come Tortona, la ten per i milanes. Però a Carcano, el
scior Barbarossa, l’è sconfitt dai miianes e dai brescian. Vist inscì,
el Barbarossa el se ritira a Pavia preparandes a vendicass di miianes,
quantunque ghe n’avèss già faa provà on poo de tutt i sort. In del
1161, dopo avè distrutt tutt i campagn, el se ritira momentaneament a Lod
ma siccome l’inverno l’è on poo de maladètt, el Barbarossa l’è
obbiigaa a sta quasi coi man in man. Bisogna ben che anca lu el cerca la
mnera de passà el temp e le troeua tormentand i presonee e cioè asendegh
cavà i oeucc a Arnoifo, a Ubertino da Melgate, a Waderico Verto, a Giordano
Crivello e a Lanzecurto da Roncate. A Lugone da Ogeno el se limita a fagh
cavà on oeucc sol, ma in compens el ghe fa tajà el nas, e a sto pover
disgraziaa ghe, ven affidaa i àlter cinqu de menà a Milan. In d’on dì
sol el fa taja via vinticinqu man che hinn quèi de gènt de coeur che,
impietosii da la famm che pativen i milanes, cercaven de mandagh giò de la
roba per non lassai morì. Milan l’è a la disperazion e i milanes piangen
come forsi hann mai piangiuu, vedendes costrètt a la resa. El primm Marz
1162 i Consol milanes: Ottone Visconti, Arrivabene da Porta Romana, Anselmo
da Mandello, Gotifredo Mainero, Arderico Cassina, Anselmo Dell’Orto,
Aliprando Giudice e Arderico da Bonate, vann a Lod e, cont i spad al coll,
in atto de servitù, se presenten a Barbarossa e fann att de sottomission a
nomm de la Repubblica. Federico l’è gongolant. L’obbliga i milanes a
consegnagh i ciav de Milan, el Carroccio i bander e tutt i insègn consolar.
La cerimonia, commovent e imponent in l’istèss temp la ghe pias molto al
Barbarossa che per avvilì de pù i milanes, l’ordina che la sia ripetuda.
Anca el bis l’ha voruu... stoo animal cont su ‘l zuccher!... E l’è el
colmo. Dopo el bis, Barbarossa, el se ten in ostaggio quattercent cittadin e
l’ordina la demolizion de tutt i oper de fortificazion e la consegna de
tutt i castèi in potere di milanes. El desdott Marz, l’Arcivèscov
Oberto, l’arcipret Milone, Galdino arcidiacon e Algisio cimiliarca de la
metropolitana, avend sentii quèll che gh’è adree a capitagh in sui spall
a stoo pover Milan, creden ben de mèttes al sicur dandeghen ona fètta e a
la sordina vann a Genova e da Genova in Francia, in compagnia del Papa
Alessandro III°. El desnoeuv Marz, i milanes riceven l’ordin de
Barbarossa de sgombrà Milan. Ubbedissen e se spanteghen in di quatter borgh
de Nosedo, Vigentin, Carraria e S. Peder a la Vepra, distant on para de mia
de Milan. A governai ven nominaa da Federico: Pietro da Curien, Marguardo di
Venibach e el cont Grumbach. El vintises Marz Federico l’ordina ai
lombard, quèi che gh’era rèstaa alleaa, la distruzion de Milan... e
scusee se l’è pocch. A ogni confederaa ghe ven assegnaa la distruzion
d’on rion, tirandel però su a sort, nè pù nè men.. d’ona pèsca
real, dove nissun pesca ben e tucc peschen mal. E inscì ai lodesan ghe
tocca la distruzion de Porta Renza, ai cremones la Romana, ai paves la
Ticines, ai novares la Vercellina, ai comasch la Comasina e ai abitant de
Seprio e de la Martesana, Porta Noeuva. La cinta la ven quasi rispèttada,
come i sèdes colonn de S. Lorenz; i monasteri e tutt quèll che gh’è de
sacro, men i torr e i campanin. E intanta che la cittaa la ven sterminada,
Barbarossa, el primm d’April, l’è tranquillament in gesa de S.
Ambroeus, ingenogiaa davanti a l’altar maggior a ricev.. el ramoscèll
d’olivo. E chì me domandi se se pò vèss pussee... animal d’inscì. In
del Settember del 1164 el Barbarossa el torna in Germania. Intanta in del
‘65 ven faa la gesa de S. Bartolomeo. In del ‘66 moeur l’Arcivèscov
Oberto I° da Pirovano e dal Papa Alessandro III° ven consacraa Arcivèscov
de Milan el Cardinail Galdino. Sèmm in del 1167. I pover milanes, spantegaa
on poo de per tutt, senza cà nè tècc, dopo la distruzion de Milan,
rièssen a riuniss e a giurà mort al Barbarossa, i minister del qual, vann
adree a seguità a perseguitai. La sort di milanes la moeuv a compassion i
cittaa chi adree e ona quai voenna anca de qnèi che hann ajutaa a distrug
Milan, e stabilissen de jutà i milanes. Se forma ona specie d’intesa. I
delegaa de Milan cont quèi de Cremona, Brescia, Bergom, Mantova e Ferrara
se riunissen in l’antich monasteri de Pontida e giuren de ridagh ai
milanes la patria desolada e de faghela finì al Barbarossa. La noeuva
alleanza la ciappa el nomm de Lega Lombarda. I bergamasch, i brescian e i
cremones hinn i primm a mandagh ajutt ai milanes che, incoraggiaa, rientren
in Milan.. E per la veritaa devom di che i noster alleaa abbandonen minga i
milanes fina che quèsti poden vèss sicur in cà soa. Milan la ven
fortificada de noeuv, ven rifaa el fossaa, ven ricostruii i bastion e
assicuraa i port. I milanes cerchen e fann de tutt per podè tirà da la soa
anca i lodesan, mèttend de part tutt i odi, ma i lodesan hinn pussee dur
del mur e se refuden. Allora i miianes trann insèmma on esèrcit cont el
concors di alleaa de Bergom, Mantova, Brescia e Cremona e assedien Lod. I
lodesan tegnen dur ma dopo des di ghe tocca ced, inscì hinn staa costrètt
a fa per forza quèll. che hann minga vorruu fa per amor. I alleaa
bergamasch e i alter, se porten sotta al castèll de Trèzz, difes dal
tedesch Ruino, e fann presonee tutt el presidi. In Settember quèll bon
Barbàrossa, ei ven a Pavia e in la gesa de S. Peder l’è incoronaa de
l’antipapa Pasquale. La pèste de la marèma la fa strage in l’esèrcit
dei Barbarossa e ghe lassen la pèll anca: Ruinaldo, minister e favorito de
l’Imperatòr, e el storich Acerbo Morena. L’è on poo de giustizia di
Dio che incomencia. Ei vintun de Settember Barbarossa el raduna on parlament
a Pavia e ven decis de mètt al bando de l’Impero tucc i cittaa ribèlli
ad eccezion però de Lod e Cremona. Cinqu dì dopo el Barbarossa cont el so
esèrcit, al qual ghe s’era unii paves, vercelles, novares e anca el cont
de Briandate, spergiuro e traditor de la patria, l’entra in Milan portand
el vandalismo e la desolazion e fasend man bassa su tutt el bèll e ‘l
bon.. per compens. Ma i milanes hinn pront a la riscossa e costringen el
nemis, a ritirass. In del Dicember i cittadin de Venezia, Verona, Padova,
Vicenza, Treviso, Ferrara, Brescia, Bergom, Milan, Lod, Piacenza, Parma,
Modena e Bologna tegnen on gran congrèss, ma minga de quèi che lassen el
temp che troeuven, e fann on giurament de alleanza offensiva e difensiva
contra qualsiasi nemis. Al congrèss ciappa viva part anca ona donna, Sofia
di Colfosco, sposà a Guercello Da Camino, detta Maria Trevigiana, ona donna
d’anim elevaa e de coragg, tant è vera che la concorr cont tutta la gent
che la g’ha a la soa dipendenza. In del Marz del 1168, senza di nè
crèppa nè s’cioppa, Barbarossa, per la via de la Savoia, el fila a gamba
levada in Germania. I milanes regordandes che, fidass l’è on ben ma a
fidass no l’è mèi, per paura d’ona quai sorpresa del Barbarossa,
capace de quèst e alter, pensen de garantiss e garantì anca Tortona dai
continov scorrerij di paves e deciden de costruì ona cittaa su la sponda
destra del Tanaro, la fortifichen a quèll biondo, fasendegh intorna ona
gran fossa. A la noeuva cittaa i milanes ghe dann el nomm de Alessandria, in
onor del Papa Alessandro, tèrz, promotor e capp della Lega Lombarda.
Siccome per la prèssa de fabbricala, i tècc i hann faa de paja,
Barbarossa, tant per fa del spirit, ma cont la bava a la bocca, la ciamava
Alessandria de la Paja. I abitant, ch’eren quasi tucc profugh milanes,
s’hinn costituii in repubblica sotta la protezion del Papa. I donn milanes
in del 1169 venden tucc i so gioèj per podè ricostruì in part la gesa de
S. Maria Maggior, rovinada dal campanin intanta che’l boriava giò, durant
la distruzion ordinada dal Barbarossa. In del 1172 anca i Paves, che eren
molto contrari, se deciden a entrà in la Lega Lombarda e i so consol
presten giurament. Intanta i milanes stann minga coi man su’l consolaa,
rifabbrichen in prèja i port de la cittaa che hinn vott e cioè: Ticinese,
Vercellina, Giovia, Comasina, Nuova, Argentea, per la strada che portava a
Argentolium, che l’è el nomm antigh che’l gh’aveva el paes de
Gorgonzoeula, Tosa e Romana. La cittaa l’è divisa in tredes pustèrla:
Fabbrica, S. Ambreus, Azze, S. March, Noeuva, Monfort, S. Eufemia, Chiusa,
Giovia, Tosa, Borgh Noeuv, S. Steven e Bottonuu. Federico però l’è viv
ancamò e pussee rabbios de prima. Smanios semper de pescà in del torbid,
sollecitaa dal marches del Monferraa e dai paves, quantunque strètt alla
Lega, el torna a vegnì in Italia cont on esèrcit formidabil. Dopo ave
incendiaa Susa, minacciaa Turin e ciappaa Asti, el streng d’assedi
Alessandria. I paves se toeujen la maschera e se unissen ai todesch. El
vundes de Marz del 1175 i milanes cont el Carroccio se porten a soccorr
Alessandria. La roba la ghe va a orèggia al Barbarossa el qual el va
incontra ai milanes che eren già su’l paves, se ven a patti tra Filippo,
Arcivèscov de Colonia, Guglielmo da Piozasca e on S. Nazzar de part de
l’Imperator e Girardo Pisto milanes, Alberto Gambara brescian e Gezzone da
Verona per la Lega; patti che però l’imperator Barbarossa el se guarda
ben de rispèttà. E intanta moeur S. Galdino Arcivèscov e al so post ven
consacraa Algisio da Pirovano. Al vintinoeuv de Magg del 1176, Barbarossa,
rinforzaa l’e-sèrcit cont de la milizia veguuda da la Germania, el tenta
de uniss ai paves e de portass a Milan. I milanes vègnen a savèll e volend
ad ogni costo impedigh l’union, ghe vann incontra e i duu esèrcit se
troeuven in d’ona pianura tra l’Olona e el Tesin e ingaggen battaglia. A
la tèsta de la milizia gh’era el Carroccio e cioè on carr che’l
vègneva tiraa di boeu, cont in scima ona specie de globo doraa tra dò
bander bianch. Mancava minga l’altar per di la soa brava. mèssa e on gran
crocefiss. El Carroccio l’era guardaa dai soldaa pussee bon e de fidegh
san, perchè se ‘l Carroccio el fudèss andaa in man ai nemis l’era ona
disgrazia peg de la mort. Sui primm i milanes eren molto dubbios dè la
vittoria, ma quand hann vist trè colomb a volà intorna al Carroccio e poeu
posass su’l gran crocefiss, s’hinn sentii a slargà el coeur a la
speranza perchè quij trè bèstioeul non podeven vèss che de bon auguri.
Se voeur che’l pret Leone, i abbia veduu lu i trè colomb bianch a spiccà
el vol da l’altar de Sant Sisinio, Martirio e Alessandro dove i corp di
trii sant eren staa portaa da la vall de Non, taccaa a Trento, da S.
Simplician e mèttuu in la gesa battèzzada poeu cont el so nomm e che se
pò vedèlla anmò incoeu a metaa cors Garibaldi. Essend el vintinoeuv Magg
la fèsta del pret Leon e quèll de vedè i trè colomb bianch a volà a
Legnan e fermass propi su’l crocefiss del Carroccio in quèll di l’era
pù possibil dubità de la protezion del Signor e la vittoria la podeva
minga mancà. L’è vera o no? La battaglia l’è stada terribii, i
milanes incomèncien a retroced e g’hann paura de pèrd el Carroccio,
quand se fa avanti la Compagnia de la mort, composta de 900 giovinotti decis
a tutt. Pieghen on genoeucc in tèrra e se consacren a Dio e a la Patria e
dopo, cont ona furia de no dì, se scaraventen contra al nemis come leon e
fann strage. La battaglia de Legnan l’è vera e propria gloria di milanes.
Stravacchen de cavall Barbarossa che’l pèrd scud e lancia e i bander
finissen in man di milanes. La Compagnia de la mort l’era capitanada da
Alberto da Giussano, soo minga se’l ciamaven da Giussano perchè l’era
nassuu a Giussan o perchè quèll el fuss el nomm de la soa famiglia, ma
quèll che podi assicuraff, però, che lu l’ha decis de la gran vittoria e
l’ha salvaa el Carroccio; per la soa forza e per la soa alta statura ghe
diseven el Gigant. Federico l’è ritegnuu per mort, ma inveci errante e
misero per i bosch el rièss, dopo on poo de dì, a comparì a Pavia. E
finalment al primm d’Agost del 1177, in Venezia, città neutral, Federico
el giura ona tregua de ses ann ai rappresentant de la Lega Lombarda.
Barbarossa cont l’avanz del so esèrcit el rientra in Germania in del 1179
l’ann che Milan l’edifica el Brolètt noeuv, li dove gh’era el palazz
del Comun del qual faseva part la loggia degli Osii e cont l’andà del
temp, battèzzaa Piazza Mercant. Ei Brolètt vègg, inveci, l’era lì dove
incoeu gh’è el Palazz Real col brolo che’l faseva part de
l’Arcivescovaa e el comprendeva S. Vittorèll, S. Nazzar, Bottonuu,
contrada Larga, contrada del Broglio, S. Steven e S. Nazzar in Broglio,
allora foeura de la cinta. In de l’istèss ann s’è scavaa la Vettabbia
e el navilii grand. Spiraa el termin di ses ann de tregua stabilii cont la
Lega e cioè in del 1183, Barbarossa l’invida i rappresentant de la Lega
Lombarda a on congrèss in la cittaa de Costanza e là, se Dio voeur, ven
definitivament conclus la paas e riconossuu solennement la repubblica
milanese. Meno male! Dopo on ann, torna a Milan el Barbarossa, el sta chi on
mesètt. E in del 1185, tra i rappresentant de Milan e lu, se stipola on
trattaa de alleanza e ai milanes ghe ven concèss on bordèll de privileg.
Moeur l'Arcivèscov Adalgisio e ven faa Arcivèscov Uberto Crivelli destinaa
poeu a vèss faa Papa cont el nomm de Urbano III°. Torna a fa on'altra
passeggiadina a Milan Federico I° e l'è ospite fin del monaster de S.
Ambroeus e la Zècca, per fagh onor, la batt moneda d'argent de trè
qualitaa. Dò, porten la iscrizion: "Fiedricus" davanti e "Mediolanum"
dedree, e l'altra, davanti "Augustus" e dedree "Mediolanum".
--------------------------------
Inviato via 
http://arianna.libero.it/usenet/







